Илъэс 85-рэ къызэщIэзыубыдэ гъуэгуанэ
КъБКъУ-м и медицинэ колледжыр ди республикэм щыцIэрыIуэ еджапIэ лъэрызехьэхэм ящыщщ. Мы махуэхэм университетым щагъэлъэпIащ колледжыр къызэрызэIуахрэ илъэс 85-рэ зэрырикъур. Мыхьэнэшхуэ зиIэ а Iуэхугъуэм теухуа гуфIэгъуэ пшыхь щызэхэтащ Сокуров Александр и цIэр зэрихьэу КъБКъУ-м иIэ творческэ мастерскойм.
КъБКъУ-м и ректорАлътуд Юрийрэ Медицинэ колледжым и унафэщI Пщыбий Светланэрэ.
Ди щIыналъэм, Урысей Ипщэм я еджапIэ нэхъыжь дыдэхэм халъытэ медицинэ колледжым и махуэшхуэмкIэ ехъуэхъуну пшыхьым зыкърагъэхьэлIащ КъБР-м узыншагъэр хъумэнымкIэ и министр Хъубий Марат, КъБР-м лэжьыгъэмрэ социальнэ дэIэпыкъуныгъэмкIэ и министр Асанов Алим, щIыналъэм и профсоюз зэгуэтхэм я федерацэм и пашэ Амщокъуэ ФатIимэт. Пшыхьым ирагъэблэгъахэм яхэтт республикэм и медицинэ IэнатIэхэм я унафэщIхэр, КъБР-м щIыхь зиIэ и дохутырхэр, медицинэ щIэныгъэхэм я докторхэр, кандидатхэр, илъэс зэмылIэужьыгъуэхэм медколледжыр къэзыуха цIыху цIэрыIуэхэр, колледжым и еджакIуэхэр, студентхэр.
Пшыхьыр къызэIуихащ икIи иригъэкIуэкIащ Аттаев Азнор. Къызэхуэсахэм махуэшхуэмкIэ ехъуэхъуа нэужь, абы Iэгуауэ иным щIэту утыкум къригъэблэгъащ медколледжым илъэс 20-м нэсауэ и унафэщI, КъБР-м егъэджэныгъэмкIэ щIыхь зиIэ и лэжьакIуэ, медицинэ щIэныгъэхэм я кандидат Пщыбий Светланэ. Ар кIэщIу къытеувыIащ еджапIэм и тхыдэм.
— Гъуэгуанэ купщIафIэ къикIуащ ди медколледжым. ЕджапIэ щхьэхуэу къалъытэным иджыри куэд иIэу, 1925 гъэм, ЛУГ-м лэжьэн щыщIидзащ фельдшер-акушер курсхэм. 1932 гъэм а къудамэр еджапIэ щхьэхуэ хъуащ икIи медицинэ техникум цIэр иратащ. 1995 гъэм ар хъуащ колледж, 1997 гъэм къыщыщIэдзауэ колледжыр КъБКъУ-м и къудамэхэм ящыщщ, — къыхигъэщащ Пщыбийм. — Ди республикэм и медицинэ IуэхущIапIэхэм щылажьэ IэщIагъэлIхэм я процент 90-м щIигъур ди колледжым и гъэсэнхэщ. Ди еджапIэращ щIэныгъэм япэ лъэбакъуэ щыхуачар дохутыр цIэрыIуэхэу Тхьэзэплъыж ТIулэ, ЩоджэнцIыкIу Еленэ, Къардэн Уэсмэн, Бер Мухьэдин, Абыдэ Мусэ, нэгъуэщI куэдми. Абыхэм я цIэхэр дыщэпскIэ итхащ еджапIэм и тхыдэ напэкIуэцIхэм, ахэр дызэрыгушхуэщ, дызэрыпагэщ.
БлэкIа илъэсхэм къриубыдэу медколледжым хэпщIыкIыу зиужьащ. Курс цIыкIуу лэжьэн щIэзыдза еджапIэр иджы ящыщщ щIэныгъэ лъабжьэ быдэ зиIэ IэнатIэхэм, IэщIагъэлI IэзэхэмкIэ гушхуэ еджапIэхэм. 2007 гъэм колледжыр яхэхуащ УФ-м и ссуз нэхъыфIи 100-м. Абы къыхуагъэфэщащ «Европей фIагъ зиIэ егъэджэныгъэ щызэфIах» дыщэ медалыр, Пщыбий Светланэ иратащ «Директор нэхъыфI-2007» дамыгъэр. Абы щолажьэ компьютер IэнатIэ, и сайт щхьэхуи щиIэжщ Интернетым. Егъэджэныгъэ купщIафIэм къыдэкIуэу, колледжым щокIуэкI гъэсэныгъэ лэжьыгъэ ини. Абы щеджэхэр илъэс зэкIэлъхьэужьхэм пашэ щыхъуащ «Студент гъатхэ» щIыналъэпсо фестивалым. ЕджапIэм и гъэсэнхэм ящыщ куэд хэтщ псапащIэ Iуэхухэм, волонтёр зэщIэхъееныгъэм.
ЕхъулIэныгъэфIхэр зыIэрызыгъэхьэ колледжым гуапэу ехъуэхъуащ КъБКъУ-м и ректор Алътуд Юрий.
— Сигуми си псэми къабгъэдэкIыу сохъуэхъу ди университетым и къудамэ пашэхэм ящыщ медколледжым. Ди еджапIэ нэхъыщхьэм щекIуэкI Iуэхугъуэ куэдым жыджэру хэтщ колледжыр, хэ-тым къыщымынэу, увыпIэфIхэр дапщэщи зыIэрегъэхьэ, — жиIащ Алътудым. — Иджыблагъэ хъыбар гуапэ къэIуащ: КъБКъУ-р яхэхуащ УФ-м и еджапIэ нэхъыщхьэ нэхъыфIи 100-м. Шэч хэмылъу, ар зи фIыгъэхэм ящыщщ нобэрей пшыхьыр зыхуэгъэза медколледжри. ЕхъулIэныгъэфIхэр, текIуэныгъэ инхэр дяпэкIи зыIэрывгъэхьэну, лъагапIэщIэхэм фынэсыну си гуапэщ.
Медколледжым и студентхэм къызэрагъэпэща концерт дахэкIэ пащащ гуфIэгъуэ пшыхьым. ХьэщIэхэм я гукъыдэжыр къиIэтащ утыкум щыIуа уэрэдхэм, гушыIэхэм, щагъэлъэгъуа теплъэгъуэ хьэлэмэтхэм, щагъэзэщIа къафэхэм. Зэхуэсым и кIэухыу абы къекIуэлIахэм фэеплъ сурэтхэр зытрагъэхащ.
ЖЫЛАСЭ Маритэ.
